kardosdrur/scandi-wiki huggingface dataset:
Ronneby Airport

Ronneby Airport, (IATA: RNB, ICAO: ESDF) er en regional lufthavn placeret ved Kallinge, 8 km nord for Ronneby i Blekinge, Sverige. I 2009 ekspederede den 191.210 passagerer og 1.864 landinger. Området deles med den militære Wing, F 17 Kallinge.

Flytrafik 
Blekingeflyg har siden 2006 haft en sommerrute til Visby Airport på Gotland. Selskabet åbnede i juli 2007 en rute til Gdansk med 2 ugentlige flyvninger, men valgte allerede 29. august 2008 at nedlægge ruten på grund af svigtende billetsalg.
Wings of Bornholm havde i 2010 planer om at åbne en sommerrute imellem Bornholms Lufthavn og Ronneby, men planerne blev opgivet da selskabet lukkede i april 2010.

Der er få charterflyvninger om året, på grund af de store rejsearrangører benytter andre lufthavne i området. I 2009 rejste 659 passagerer udenrigs fra Ronneby.

Selskaber og destinationer 
 Blekingeflyg – Stockholm-Bromma, Visby (sommer)
 SAS – Stockholm-Arlanda

Trafiktal

Referencer

Eksterne henvisninger 
 Ronneby Airports officielle hjemmeside 

Lufthavne i Sverige
Bygninger, konstruktioner og anlæg i Blekinge län
Airport
Svanemøllen

Svanemøllen er navnet på en S-togsstation og et bymæssigt kvarter i på Ydre Østerbro i den nordøstlige del af Københavns Kommune, hvor Kystbanen og S-banen passerer under Strandvejen.

I dag bruges navnet som synonymt med kvarteret, men oprindeligt var her en vindmølle, der senere blev suppleret med dampkraft. Dens øverste top brændte i 1892, mens underdelen, et værtshus, der blev frekventeret af værnemagtens tropper, blev saboteret i 1944.

Her ligger også en kloakpumpestation, hvis udluftningstårn er udformet som en minaret (1906 af Hans Wright). På et stort areal, der blev opfyldt i årene 1911-18, findes et villakvarter, remise- og rangerarealer samt Svanemølleværket. Neden for ligger Svanemøllehavnen, der er Danmarks største lystbådehavn. I juni 2010 blev Svanemøllestranden indviet. Stranden er en kunstigt anlagt strand tegnet af Thing & Wainø landskabsarkitekter, White arkitekter og Rambøll ingeniører.

I området omkring Svanemøllen ligger også Komponistkvarteret. Svanemøllen har også givet navn til Svanemøllevej, Svanemøllebroen, Svanemøllehallen og Svanemøllens Kaserne.

Vindmøller i Danmark
Forsvundne bygninger, konstruktioner og anlæg i København
Østerbro
Strandvejen
Kiruna Airport

Kiruna Airport, (IATA: KRN, ICAO: ESNQ) er en lufthavn placeret 8 km syd/øst for Kiruna i Sverige. Den er Sveriges nordligst beliggende lufthavn. I 2009 ekspederede den 186.069 passagerer og 1.325 landinger.

Historie 
Lufthavnen åbnede i 1960 og de første ruter gik til Frankfurt og Zürich. I dag er lufthavnen centrum for afprøvning af blandt andet biler, fly, og satellitter på grund af det kolde klima, ligesom Den Svenske Rumfartsorganisation har en del aktiviteter på stedet. Spaceport Sweden underskrev i 2007 en kontrakt med Richard Bransons firma Virgin Galactic, der fra 2012 gør Kiruna til selskabets første base udenfor USA.

Selskaber og destinationer 
 Höga Kusten Flyg – Stockholm-Arlanda (via Örnsköldsvik)
 Norwegian – Stockholm-Arlanda
 SAS – Luleå, Stockholm-Arlanda, London-Heathrow (vinter)

Trafiktal

Referencer

Eksterne henvisninger 

 Kiruna Airports officielle hjemmeside

Lufthavne i Sverige
Etableret i 1960
Bygninger, konstruktioner og anlæg i Norrbottens län
Örnsköldsvik Airport

Örnsköldsvik Airport, (IATA: OER, ICAO: ESNO) er en regional lufthavn placeret 13 km nord/vest for Husum og 24 km nord/øst for Örnsköldsvik, Ångermanland i Sverige. I 2009 ekspederede den 91.963 passagerer og 1.593 landinger.

Historie 
Lufthavnen blev åbnet i 1961 og har i dag ruter til Stockholm-Arlanda og Kiruna ligesom der få gange om året er charterflyvning til Tyrkiet.

I slutningen af 1990'erne steg passagertallet kraftigt, og på trods af afmatningen i luftfarten efter 11. september 2001 har tallet været stabilt. I perioden 2003/2004 blev der bygget en ny passagerterminal og nyt kontroltårn. SAS fløj indtil 15. december 2008 på ruten til Arlanda. Indtil 2007 havde de benyttet Dash 8 fly på ruten, men på grund af denne flytype blev udfaset fra SAS havde selskabet kun fly med så stor kapacitet at ruten ikke længere var rentabel. Efter SASs tilbagetrækning øgede Höga Kusten Flyg antallet af afgange på ruten.

Selskaber og destinationer 
 Höga Kusten Flyg – Stockholm-Arlanda, Kiruna

Trafiktal

Referencer

Eksterne henvisninger 
 Örnsköldsvik Airports officielle hjemmeside

Lufthavne i Sverige
Etableret i 1961
Bygninger, konstruktioner og anlæg i Västernorrlands län
Örnsköldsvik
NemLog-in

NemLog-in er et offentligt informationssystem, der giver adgang til alle offentlige digitale selvbetjeningsløsninger og tjenester med ét log-in. Der er koblet flere end 300 it-systemer til NemLog-in, der bliver udviklet af Digitaliseringsstyrelsen.

Baggrund 
NemLog-in blev oprindeligt etableret i 2008. I januar 2013 blev første del af anden generation af NemLog-in sat i drift. I august 2013 blev Virk-portalens brugerstyring deaktiveret og de tilsluttede systemer migreret til NemLog-in. Dermed blev NemLog-in den samlede indgang til både borger- og virksomhedsrettede selvbetjeningsløsninger.

Opbygning 
NemLog-in består af en række forskellige komponenter, der tilsammen udgør den fællesoffentlige brugerstyringsløsning.

Log-in 
Log-in er den komponent, der dukker op i browseren, når slutbrugeren benytter NemID eller MitID. Den gør det muligt at forblive logget ind, når man skifter fra den ene tjeneste til den anden. Log-in-komponenten leverer således en gratis log-in-tjeneste, hvormed borgere og medarbejdere i virksomheder eller myndigheder kan logge på offentlige selvbetjeningsløsninger og portaler fx Borger.dk, Virk, Sundhed.dk og Danmarks Miljøportal.

NemLog-in er et krav for nationale tjenester, der har behov for sikker identifikation.

Tilslutningskomponent 
Tilslutningskomponenten er et system, hvor myndigheder og deres it-leverandører kan slutte selvbetjeningsløsninger til NemLog-in, underskrive vilkår for brug og vedligeholde stamdata og tekniske metadata om fx tjenester, certifikater, API endpoints og rettigheder.

Signeringstjeneste 
Signeringstjenesten tilbyder myndigheder en fælles digital løsning, hvormed de kan indhente en digital signatur fra en bruger til en aftaletekst eller indberetning, og bidrager med en høj grad af sporbarhed og teknisk dokumentation for underskriften.

Security Token Service 
Security Token Service bruger SAML-protokollen til at afgøre, hvilke sider brugeren skal have adgang til, f.eks. de fællesoffentlige tjenester, som er tilsluttet NemLog-in.

Digital Fuldmagt 
Den fællesoffentlige digitale fuldmagtsløsning, Digital Fuldmagt, er udviklet til at give borgere mulighed for at lade sig partsrepræsentere i digitale selvbetjeningsløsninger. Med Digital Fuldmagt kan en borger give en person, en medarbejder eller en virksomhed fuldmagt til at agere digitalt på sine vegne i en given periode.

Brugeradministration 
Fælles brugerrettighedsstyring (FBRS) gør myndigheder, virksomheder mv. i stand til at udpege administratorer og tildele rettigheder til organisationens brugere, så de f.eks. kan logge på Virk.dk på vegne af organisationen.

Referencer 

Internetteknologi
Offentlig it
It-infrastruktur
Informationssystemer
Simone Cameron

Simone Cameron (født 1987) er en dansk sanger. Simone er datter af Debbie Cameron og barnebarn af afdøde Etta Cameron.

Simone Cameron blev medlem af gruppen Sukkerchok d. 3. september 2010 efter gruppens medvirken i Go' morgen Danmark, hvor de søgte et tredje medlem efter Tina Inez G. Granda havde forladt gruppen. Simone vandt i den afsluttende finale over 2 andre piger, ud af et deltagerfelt på 50.

Eksterne henvisninger 
 Om Simone på http://www.sukkerchok.gominisite.dk/
 Simone er den nye sukkerpige – Ekstrabladet 03.09.2010

Sangere fra Danmark
Sukkerchok
Moses Mendel

Moses Mendel (født ca. 1801 i Slesvig by, død 26. juni 1831 i København) var en dansk tegner og litograf.

Moses Mendel var søn af Mendel Cohen og var elev af Kunstakademiet fra januar 1823, avancerede til Gipsskolen i juni 1826 og til Modelskolen juli 1829. Han udstillede en portrættegning på Charlottenborg Forårsudstilling 1826.

Mendel ansøgte 1830 Akademiet om en anbefaling til Københavns Magistrat for at få tilladelse til at oprette et stentrykkeri, men fik afslag. Han nævnes ved sin død som "elev ved Kunstakademiet". Han forblev ugift og er begravet på Mosaisk Nordre Begravelsesplads.

Han er repræsenteret i Kobberstiksamlingen.

Litografier 
 Orientalisten J.G.C. Adler (1828)
 Landgrev Carl af Hessen-Kassel (1828, efter egen tegning)
 Professor J.D. Herholdt (1830)
 H.C.F. Schumacher (1830)

Kilder 
 NN, "Mosel Mendel", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 

 
Danskere i 1800-tallet
Personer fra Slesvig by
Litografer fra Danmark
Jøder fra Danmark
Sankt Jørgens Kirke (Svendborg)

Sankt Jørgens Kirke ligger ved Svendborgsund, lige nordvest for Svendborgsundbroen, på grænsen mellem Svendborg by og bydelen Strandhuse.

Sankt Jørgen er de spedalskes skytshelgen, og det var således også et kapel i forbindelse med en isoleret gård for personer med denne sygdom, at kirken opstod i 1100-tallet, i første omgang som trækirke.
Gården for spedalske er den eneste bevarede i Danmark. Den ligger parallelt med kirken (se billede). I vore dage benyttes den til andre formål.

Eksterne kilder og henvisninger 
 Sankt Jørgens Kirke hos danmarkskirker.natmus.dk (Danmarks Kirker, Nationalmuseet).
 Sankt Jørgens Kirke på KortTilKirken.dk
 Sights.dk

Kirker i Svendborg Kommune
Kirker i Fyens Stift
Kirker i Svendborg Amt
Christian von Støcken (gehejmeråd)

Christian von Støcken (15. februar 1694 – 29. april 1762) var en dansk gehejmeråd.

Støcken var søn af etatsråd Hans Henrik von Stöcken, efter hvis død han kom til København. 1719 udnævntes han til justitsråd og 1721 til assessor i Hofretten. 1726 blev hans bo erklæret fallit. Alligevel bevarede han kongens tillid, udnævntes 1734 til assessor i Højesteret, blev året efter etatsråd, 1743 konferensråd og fik 1746 kammerherrenøglen. 1739 blev han medlem af Generalkirkeinspektionskollegiet. 1754 blev han hvid ridder og fik 1761 enkedronningens orden. 1760 udnævntes han til gehejmeråd. Efter sin 1734 afdøde fætter, schoutbynacht Henrik Brandt erhvervede han Gammelgård på Lolland. Støcken var også kunstsamler og blev 1754 æresmedlem af Det Kongelige Danske Kunstakademi. Han døde 29. april 1762.

Han ægtede 1720 Charlotte Frederikke Amalie von Voscamp (1693 – 12. maj 1760), datter af højesteretsassessor Hans von Voscamp og Anna Margrethe Weyberg. Deres ægteskab var barnløst, og Støcken indgik få år før sin død en overenskomst med grev Adam Gottlob Moltke om, at Gammelgård skulle tilfalde denne mod udbetaling af en årlig livrente til Støcken og hustru.

Kilder 
 Louis Bobé, "Støcken, Christian von", i: C.F. Bricka (red.), Dansk Biografisk Lexikon, København: Gyldendal 1887-1905.

Danskere i 1700-tallet
Godsejere fra Danmark
Modtagere af l'union parfaite
Højesteretsdommere fra Danmark
Kunstsamlere fra Danmark
Riddere af Dannebrog (1671-1808)
Christian
Personer i Dansk Biografisk Leksikon
Dommere i Hofretten (Danmark)
Kammerherrer fra Danmark
Gehejmeråder fra Danmark
Æresmedlemmer af Det Kongelige Akademi for de Skønne Kunster
Martin Conrad Biermann von Ehrenschild

Martin Conrad Biermann von Ehrenschild (ca. 1662 – 1715) var en dansk godsejer til Enggård, etatsråd og overceremonimester.

Han var søn af Conrad Biermann von Ehrenschild og Anna Knopf. Trods sin høje rang rager han ikke op over tidens gennemsnit, skønt faderen tidligt viste omhu for hans opdragelse og lod ham længe rejse udenlands med storkansleren Frederik Ahlefeldts sønner under ledelse af C.R. Müller, sikkert den samme, der siden blev kendt som fynboernes «tyske» biskop. 1685 ægtede han Anna Margrethe von Støcken, datter af rentemester Henrik von Støcken og søster til Peter Brandts hustru, og med deres 3 sønner og 1 datter uddøde slægten Bierman von Ehrenschild.

Ceremonimestre fra Danmark
Danskere i 1600-tallet
Danskere i 1700-tallet
Godsejere fra Danmark
Personer i Dansk Biografisk Leksikon
Martin Conrad
Ana Lúcia Meneses

Ana Lucia Menezes (født 1975 i Recife Pernambuco - 20. april 2021) var en Brasiliansk tegnefilmsdubber og skuespiller. Hun var også kendt som Ana Lucia Grangeiro.

Hun er datter af Mario Menezes, niece og fætter til George Piquet og Daniela Piquet, også dubber.

Dubbinger 
 Ben 10 – Gwen Tennyson
 Winx Club – Stella
 Death Note – Misa Amane
 Ben 10: Ultimate Alien – Gwen Tennyson
 Ben 10: Alien Force – Gwen Tennyson
 Kid vs. Kat – Millie
 De Fantastiske Fehoveder – Poff
 Hamtaro – jojo

Nomineringer 
 Yamato Award

Eksterne henvisninger 
 

Skuespillere fra Brasilien
Tegnefilmsdubbere
Personer fra Recife
Zhaotong

Zhaotong (kinesisk skrift: 昭通; pinyin: Zhāotōng; Wade-Giles: Chāo-t'ūng) er en by på præfekturniveau i provins Yunnan i det sydlige Kina.

Det har et areal på 23,021 km² og en befolkning på 5.450.000 indbyggere (2007).

Administrative enheder 
Byprefekturet Zhaotong har jurisdiktion over et distrikt (区 qū) og 10 amter (县 xiàn).

Trafik 
Kinas rigsvej 213 løber gennem området. Den begynder i Lanzhou i Gansu og fører via Chengdu og Kunming til byen Mohan ved grænseovergangen til Laos.

Bypræfekturer i Yunnan
Procedural hukommelse

Den proceduelle hukommelse er en mere evnebaseret form for hukommelse. Eksempelvis når man kan cykle, spille tennis eller køre bil, er det fordi det er en evne, man har tilegnet sig.

En fodboldspiller kan eksempelvis være vældigt begavet på banen (proceduel hukommelse), men behøver ikke nødvendigvis at være særligt god som træner, da dette kræver en anden type hukommelse (deklarativ hukommelse).

Hukommelse
Deklarativ hukommelse

Den deklarative hukommelse (eller eksplicit hukommelse) indgår sammen med nondeklarativ hukommelse under langtidshukommelsen. Denne siges at arbejde med bevidst eller eksplicit viden om fakta, begivenheder eller personlige oplevelser . Spædbørn udvikler deklarativ hukommelse relativt sent i deres første leveår, hvor de i den første tid i deres liv evner et mere primitivt hukommelsessystem der er mere implicit  .

I 2003 blev der lavet en undersøgelse og tests af amnestiske patienter. Denne undersøgelse blev lavet af Meulemans og Van der Linden som fandt ud af, at patienter med en skadet temporallap var dårlige i at løse opgaver hvor den deklarative er i brug. Patienterne klarede sig dog fint i kontrol testen og i den non-deklarative opgave, hvilket tyder på at temporallappen har en effekt på den deklarative læreevne, men ikke på den non-deklarative læreevne .

De 2 undergrupperinger 
I 1972 præsenterede Endel Tulving en vinkel på deklarativ hukommelse, som i dag er relevant . Han opdelte deklarativ hukommelse i 2 undergrupperinger kaldt semantisk og episodisk hukommelse .

Semantisk hukommelse 

Tulving forklarer, at den semantiske hukommelse er nødvendig for at mennesket kan benytte sig af sproget. Det er det system der knytter sig til sprogbrug og afspejler mikrodelene i det verbale og de regler der indgår således disse kan manipuleres og præsentere et minde. Semantisk hukommelse knytter sig til fakta og generel viden, f.eks. at man kan huske vands kogepunkt eller hvad hovedstaden i Sverige er. Der skelnes traditionelt mellem simpel og kompleks semantisk hukommelse. Simpelt formede semantik og viden om koncepter og kategorier såsom "hund" og "brødkniv" samt "firbenede dyr" og "køkkenknive" . Den komplekse semantiske hukommelse omhandler et vidensområde for en række af handlinger såsom et restaurantbesøg eller en forelæsning .

Episodisk hukommelse 

Tulving forklarer den episodiske hukommelse som værende autobiografiske begivenheder som beskrives i en relation og vil have en perceptuel dimension, da den er subjektiv . Den episodiske hukommelse arbejder altså med erindringer gennem oplevelser som er personlige . Disse erindringer refererer ofte tilbage på begivenheder der er sket i en kort periode, mens man visuelt kan forestille sig miljøet. En anden vigtig faktor er at man ved episodiske erindringer har en særlig selvoplevet kvalitet også kaldet, autonoetisk bevidsthed, som gør at man ved genkaldelse af et minde kan huske man selv har oplevet en samtale. Ved brug af episodisk erindring kan man bl.a. tilrettelægge sine fremtidige handlinger ud fra fortiden, og er derfor også et nyttigt middel til at træffe bedre valg .

En speciel gren inden for episodisk hukommelse er den autobiografiske hukommelse. Denne er en form for episodiske erfaring, som har givet en eller anden form for indtryk ift. at ens livssyn eller holdninger er ændret ved specielt betydningsfulde oplevelser .

Kilder og henvisninger

Hukommelse
Søren Juul Petersen

Søren Juul Petersen (10. oktober 1963) er en uafhængig dansk filmproducent, der har grundlagt filmselskaberne Zeitgeist Film og Zeitgeist Film International.

Filmografi 
 Skyggen (1998)
 Regel nr. 1 (2003)
 Erik of het klein insectenboek (2004) 
 Af banen (2005)
 Remix (2008)
 Det grå guld (2013)
 Finale (2017)

Eksterne links 
 zeitgeistfilmdk-blog
 

Filmproducere fra Danmark
Sergej Rysjikov

Sergej Viktorovitj Rysjikov (russisk: Сергей Викторович Рыжиков  (også set med engelsk translitteration: "Sergey Ryzhikov"), født i Sjebekino 19. september 1980) er en russisk målmand i fodbold, som for tiden spiller for FC Rubin Kazan. I UEFA Champions League 2009-2010 var Rysjikov med til en kamp på Camp Nou stadion mod FC Barcelona. Kampen endte 1-2 til de russiske spillere. Rysjikov landsholdsdebuterede i 2008 mod Wales i VM-kvalifikationen, men måtte sidde på bænken hele kampen. Han har kone og børn. 
Hans bror Andrej Rysjikov er også professionel fodboldspiller

Landshold 
Rysjikov har (pr. 29. marts 2011) spillet én enkel kamp for Ruslands landshold. Han fik sin debut den 27. marts 2011 i en venskabskamp imod Qatar
.

Medaljer 
 Russiske liga 2009
 Russiske liga 2008

Eksterne henvisninger 
Sergej Rysjikov på footballfacts.ru 

Fodboldspillere fra Rusland
Fodboldspillere fra FC Anzhi Makhachkala
Fodboldspillere fra Lokomotiv Moskva
Fodboldspillere fra Rubin Kazan
Deltagere ved verdensmesterskabet i fodbold 2014
Adolph Larsen

Adolph Alfred Larsen (27. november 1856 i København – 2. oktober 1942 i Svejbæk) var en dansk tegner og landskabsmaler.

Adolph Larsen var Søn af Farver Jens Larsen og Franzine Marie født Merkel. Efter at være forberedt på Teknisk Institut arbejdede han en tid på Kunstakademiet, men gik senere over til Zahrtmanns skole og udviklede sig, samtidig med at han studerede der, på egen hånd til en dygtig og ejendommelig landskabsmaler. Sit første maleri udstillede han 1886, i 1889 fik han Den Sødringske Opmuntringspræmie, i 1893 den Neuhausenske Præmie for Det indre af en Skov med gamle Træer, der erhvervedes til Statens Museum for Kunst, hvilket også blev tilfældet med det i 1895 udstillede Vinteraften.

Ekstern henvisning 
 

Malere fra Danmark
Danskere i 1800-tallet
Danskere i 1900-tallet
Landskabsmalere
Personer i Dansk Biografisk Leksikon
Modtagere af De Neuhausenske Præmier
Knud Larsen (maler)

Knud Erik Larsen (27. august 1865 i Vinderød ved Frederiksværk – 7. december 1922 på Frederiksberg) var en dansk portræt- og genremaler.

Knud Larsen var søn af lærer Jens Peter Larsen (født 1826) og Julie født Olsen (født 1826). Efter sin konfirmation kom han i malerlære i København; omtrent samtidig havde han besøgt Det tekniske Selskabs Skole, dimitteredes der fra til Kunstakademiet 1883 og fik 1889 dettes afgangsbevis som maler. Han begyndte at udstille 1887, havde i 1890-91 understøttelse fra det Bielkeske Legat som lovende ung kunstner, vandt 1893 den Neuhausenske Pengepræmie for et portræt, forestillende hans fader (tilhører Nationalmuseet i Stockholm), og samme år ægtede han Frederikke Elisabeth Dall (født 1870), datter af skolelærer Peder Dall (1825-1891) og Johanne født Jensen (1828-1887). Larsen udviklede sig imidlertid rask til en pålidelig og tænksom kunstner, fast og sikker i sin formgivning og naturlig, om end ikke særlig virkningsfuld, i sin farve. Barnedaab i Frederiksborg Slots Kirke fik ved udstillingen 1894 Akademiets Årsmedalje og blev købt til Den Kongelige Malerisamling. Igen i 1898 vandt han denne medalje. Han modtog Krafts legat 1901, Thorvaldsen Medaillen 1901 og Serdin Hansens Præmie 1901 og 1905.

Desuden har han malet ikke få gode portrætter, hans egen hustrus, professor Th. Steins, amtsforvalter Funchs. Larsen var også søgt som illustrator, og blandt hans arbejder i denne retning kunne nævnes illustrationer til Christian Richardts Vort Land og Det Store Nordiske Telegrafselskabs jubilæumsfestskrift.

Han er begravet på Assistens Kirkegård.

Eksterne henvisninger 
 
 

Malere fra Danmark
Illustratorer fra Danmark
Danskere i 1800-tallet
Danskere i 1900-tallet
Modtagere af Eckersberg Medaillen
Portrætmalere
Personer i Dansk Biografisk Leksikon
Modtagere af De Neuhausenske Præmier
Personer i Kraks Blå Bog (afdøde)
Alfred Larsen

Alfred Valdemar Larsen (12. maj 1860 i landsbyen Stenderup ved Horsens – 23. oktober 1946 i Virum) var en dansk maler.

Larsen var søn af skolelærer Sindal Larsen og Jensine født Schjøler. 15 år gammel kom han til København og blev sat i billedskærerlære, men forlod denne for, efter at være forberedt på Teknisk Skole og af Carl F. Andersen, at blive elev af Kunstakademiet; da han havde gennemgået dette, studerede han en tid under P.S. Krøyer. Sit første billede udstillede han 1883; blandt hans arbejder fra de senere år fortjener De gamle paa Kirkestien, Fattigfolk og Hjem at fremhæves for deres elskværdige stemning. Larsen har udfoldet en smuk og ret omfattende virksomhed som illustrator, således af 3. udgave af Adam Kristoffer Fabricius' Danmarkshistorie, Henrik Carl Bering Liisbergs Christian IV og det af Foreningen Fremtiden udgivne værk Gamle kjøbenhavnske Huse. I 1894 havde Larsen ministeriel understøttelse til en pariserrejse; senere har han gæstet Belgiens og Hollands gallerier.

Alfred Larsen 1860-1946, som er optaget i Weilbach, bliver ofte forvekslet med den mindre kendte Alfred Larsen 1886-?, nævnt i Slyngbom. Hans dødsår kendes ikke officielt.

Eksterne henvisninger 
 

Malere fra Danmark
Danskere i 1800-tallet
Danskere i 1900-tallet
Personer i Dansk Biografisk Leksikon
Entourage

Entourage er en amerikansk komedie-drama serie, der første gang havde premiere den 18. juli, 2004 på den amerikanske TV-kanal HBO. Serien følger den unge TV-stjerne Vincent Chase (Adrian Grenier) og hans barndomsvenner bestående af broderen Johnny "Drama" Chase (Kevin Dillon), manageren Eric Murphy (Kevin Connolly) og altmuligmanden Salvatore "Turtle" Assante (Jerry Ferrara). Derudover spiller Jeremy Piven den højtråbende, men elskelige, Ari Gold, der er Vincents agent. 

Et af seriens trækplastre var gæsteoptrædener fra diverse af tidens største stjerner såsom Tom Brady, Sasha Grey, Martin Scorsese, Scarlett Johansson, Kanye West, Marc Cuban, Eminem, Lebron James, Peter Jackson, Larry David, Hugh Hefner og Mark Teixeira.

Serien består af 8 sæsoner. Der er yderligere blevet produceret en spillefilm efter seriens afslutning, hvor blandt andre den danske model Nina Agdal medvirker.

Referencer

Eksterne henvisninger 
 
Dramaserier fra USA
Komedieserier fra USA
Amerikanske tv-serier fra 2000'erne
Amerikanske tv-serier fra 2010'erne
Tv-programmer fra HBO